Kommissionens forordning (EF) nr. 799/2000

af 17. april 2000

om afslutning af undersøgelsen vedrørende angivelig omgåelse af de antidumpingforanstaltninger, der indførtes ved Rådets forordning (EØF) nr. 2861/93 på importen af visse magnetplader (3,5" disketter) med oprindelse i Taiwan og Folkerepublikken Kina, ved samleprocesser i Fællesskabet og om ophævelse af registreringen af importen af dele til mikrodisketter, der indførtes ved forordning (EF) nr. 1646/1999

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 905/98(2), særlig artikel 9, 13 og 14,

efter høring af Det Rådgivende Udvalg, og

ud fra følgende betragtninger:

A. PROCEDURE

(1) Kommissionen indledte den 29. juli 1999 ved forordning (EF) nr. 1646/1999(3) en undersøgelse i henhold til artikel 13 i forordning (EF) nr. 384/96 (i det følgende benævnt "grundforordningen") af angivelig omgåelse af en antidumpingtold, der indførtes ved Rådets forordning (EØF) nr. 2861/93(4), ændret ved forordning (EF) nr. 2537/1999(5), på importen af visse magnetplader (3,5" disketter) med oprindelse i Taiwan og Folkerepublikken Kina, ved samleprocesser i Fællesskabet og pålagde i henhold til artikel 14, stk. 5, i grundforordningen toldmyndighederne at registrere importen af de vigtigste dele til de mikrodisketter, der er omfattet af denne undersøgelse.

(2) Undersøgelsen indledtes på grundlag af en anmodning, der blev indgivet den 14. juni 1999 af Diskma (Committee of European Diskette Manufacturers). Anmodningen indeholdt tilstrækkelige umiddelbare beviser i overensstemmelse med artikel 13, stk. 3, i grundforordningen for, at antidumpingtolden på importen af 3,5" mikrodisketter med oprindelse i Taiwan og Kina blev omgået ved import af dele til mikrodisketter fra de pågældende lande til anvendelse i samleprocesser i Fællesskabet. Disse beviser blev anset for tilstrækkelige til at begrunde indledningen af en undersøgelse.

(3) Kommissionen underrettede officielt myndighederne i Taiwan og Kina om indledningen af undersøgelsen og sendte spørgeskemaer til den samlefabrik for mikrodisketter, der er nævnt i anmodningen, og til fabrikkens forretningsmæssigt forbundne eksportør i Taiwan. Der blev også sendt spørgeskemaer til de eksporterende producenter i Kina og Taiwan, som samarbejdede i forbindelse med den oprindelige undersøgelse. De pågældende selskaber fremførte deres synspunkter skriftligt.

(4) Undersøgelsen omfattede perioden fra 1. juli 1998 til 30. juni 1999 (i det følgende benævnt "undersøgelsesperioden").

(5) Kommissionen modtog fuldstændige besvarelser fra følgende selskaber:

i) Eksportører af dele til mikrodisketter:

- CMC Magnetics Corporation, Taipei, Taiwan ("CMC")*,

- Vigobyte International Corporation, California, USA.

ii) Samlefabrik i Fællesskabet:

- Europa Magnetics Corporation, Cramlington, Det Forenede Kongerige ("EMC")*.

(6) Kommissionen undersøgte alle de oplysninger, som den anså for nødvendige, og aflagde kontrolbesøg hos de selskaber, der er angivet med en asterisk.

B. UNDERSØGELSENS OMFANG

(7) Ifølge artikel 13, stk. 1 og 2, i grundforordningen kan gældende antidumpingforanstaltninger udvides til også at gælde for indførsel af dele fra det land, der er omfattet af foranstaltningerne, når der finder omgåelse af disse foranstaltninger sted. I denne undersøgelse blev der sat fokus på, om kriterierne i artikel 13, stk. 2, i grundforordningen var opfyldt.

C. RESULTATER

1. Betingelser i artikel 13, stk. 2, litra a): processen er påbegyndt eller udvidet væsentligt

(8) EMC begyndte samleprocesser i 1993, og aktiviteterne øgedes konstant og væsentligt i de følgende år. Salget af mikrodisketter, som var samlet hos EMC, startede umiddelbart efter indførelsen af antidumpingforanstaltninger for Japan, Kina og Taiwan i oktober 1993. Salget steg omkring 270 % mellem 1994 og undersøgelsesperioden. I samme periode øgede EMC sin andel af markedet i Fællesskabet med ca. 420 %. Denne kraftige forøgelse af salget blev opvejet af en tilsvarende stigning i samlekapaciteten. EMC's nuværende kapacitet anslås til at kunne dække en betydelig del af den samlede efterspørgsel i Fællesskabet, selv om kapacitetsudnyttelsen er faldet i de senere år sammen med den relative nedgang i forbruget i Fællesskabet. Det konkluderes derfor, at den betingelse, der er fastsat i artikel 13, stk. 2, litra a), i grundforordningen, var opfyldt.

2. Betingelser i artikel 13, stk. 2, litra b): kriteriet om 60 % og 25 %

(9) I overensstemmelse med artikel 13, stk. 2, litra b), i grundforordningen måtte Kommissionen, for at fastslå om der skete omgåelse, kontrollere, at delene fra de lande, der er omfattet af foranstaltningerne, udgjorde 60 % eller mere af den samlede værdi af de dele, der indgår i den samlede vare, og at værditilvæksten ikke var mere end 25 % af fremstillingsomkostningerne.

(10) Det fremgik af undersøgelsen at EMC ikke købte dele til mikrodisketter afsendt fra Kina. De fleste af de dele, som EMC anvendte i samleprocesserne, blev leveret af samlefabrikkens moderselskab i Taiwan (CMC). Store mængder af en vigtig komponent blev leveret af et selskab, som indirekte er forbundet med EMC, og som hverken er beliggende i Fællesskabet, Kina eller Taiwan. De resterende dele kom fra steder inden for Fællesskabet.

i) Første kriterium: 60 % af den samlede værdi af de dele, der indgår i den samlede vare

(11) For at efterprøve, om der var tale om 60 %, blev alle parter i undersøgelsen taget i betragtning. Emballeringsmaterialer blev holdt uden for beregningerne, da de ikke i sig selv kan anses for at være en af de tekniske og fysiske egenskaber, der definerer en vare, og de tilføjes på et senere stadium i produktionsprocessen, når alle samleaktiviteter er afsluttet. Værdien af komponenterne blev fastsat på grundlag af indkøbspriserne for varerne leveret på samlefabrikkens forretningssted (dvs. inklusive transportomkostninger og i påkommende tilfælde importtold). Priser som ikke blev anset for at være priserne mellem uafhængige parter og som derfor måtte beregnes, blev også undersøgt som priser "leveret på samlefabrikkens forretningssted".

(12) Værdien af de taiwanske dele blev så sammenlignet med værdien af alle delene i den samlede vare. Det konstateredes, at de taiwanske dele udgjorde langt over 60 % af delenes samlede værdi. Det konkluderedes derfor, at første kriterium i artikel 13, stk. 2, litra b), i grundforordningen var opfyldt.

ii) Andet kriterium: 25 % af værditilvæksten til de indførte dele

(13) For at efterprøve, om der var tale om 25 %, blev værditilvæksten til de indførte dele almindeligvis fastsat som summen af arbejdskrafts- og afskrivningsomkostninger og andre produktionsomkostninger, som samlefabrikken måtte afholde i forbindelse med disse dele. Der blev ikke taget hensyn til salgs-, general- og administrationsomkostninger ved denne beregning. Arbejdskraftsomkostninger og produktionsomkostninger vedrørende emballering blev heller ikke medtaget af de grunde, der er anført ovenfor (betragtning 11). Den således beregnede værditilvækst blev så fastsat som en procent af fremstillingsomkostningerne, som består af værdien af alle dele, baseret på priserne på disse dele som priser mellem uafhængige parter, leveret på fabrikken, plus værditilvæksten til de indførte dele i løbet af samle- eller færdiggørelsesprocessen.

Værditilvæksten blev nedsat med de statstilskud, der vedrørte fremstillingsomkostningerne til den samlede vare.

(14) Det konstateredes, at den således fastsatte gennemsnitlige værditilvækst i undersøgelsesperioden lå over den tærskel på 25 %, der er fastsat i artikel 13, stk. 2, litra b), i grundforordningen. Følgelig er det andet kriterium i den pågældende artikel ikke opfyldt og samleprocessen kan ikke anses for at være omgåelse som omhandlet i artikel 13, stk. 2, i grundforordningen.

3. Betingelser i artikel 13, stk. 2, litra c): virkningerne af tolden undergraves, og der foreligger bevis for dumping

(15) Som det fremgik af undersøgelsen, var kriteriet om 25 % ikke opfyldt, og da proceduren følgelig bør afsluttes, blev det ikke anset for nødvendigt at undersøge ovennævnte aspekter.

D. AFSLUTNING AF UNDERSØGELSEN

(16) På baggrund af ovenstående resultater og betragtninger bør denne undersøgelse af omgåelse afsluttes, uden at den gældende antidumpingtold udvides. Den registrering af dele til mikrodisketter, der indførtes ved forordning (EF) nr. 1646/1999 bør derfor ophøre, og den pågældende forordning ophæves.

(17) Det Rådgivende Udvalg blev hørt og gjorde ikke indsigelse mod, at undersøgelsen blev afsluttet.

(18) Interesserede parter blev underrettet om de vigtigste kendsgerninger og betragtninger, på grundlag af hvilke Kommissionen havde til hensigt at afslutte undersøgelsen, og fik lejlighed til at fremsætte bemærkninger. Den eneste væsentlige bemærkning blev modtaget fra EMC, som fandt, at det var forkert, at emballeringsomkostningerne ikke var blevet medtaget, men som var enig i Kommissionens konklusioner -

UDSTEDT FØLGENDE FORORDNING:

Artikel 1

Den ved forordning (EF) nr. 1646/1999 indledte undersøgelse vedrørende angivelig omgåelse af de antidumpingforanstaltninger, der indførtes ved forordning (EØF) nr. 2861/93 på import af visse magnetplader (3,5" disketter) med oprindelse i Taiwan og Folkerepublikken Kina, ved samleprocesser i Fællesskabet, afsluttes hermed.

Artikel 2

Forordning (EF) nr. 1646/1999 ophæves.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 17. april 2000.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 195 af 28.7.1999, s. 9.

(4) EFT L 262 af 21.10.1993, s. 4.

(5) EFT L 307 af 2.12.1999, s. 1.